ลุ้น JAS ขายสินทรัพย์ฯ มูลค่า 7หมื่นลบ.พร้อมปันผลพิเศษ4บ.
จับตา! JAS ประชุมผู้ถือหุ้นวันนี้ ไฟเขียวขายสินทรัพย์เส้นใยแก้วนำแสงเข้ากอง JASIF มูลค่า 5-7 หมื่นลบ. เตรียมบันทึกกำไรพิเศษ 1.2-2.5 หมื่นลบ. พร้อมลุ้นปันผลพิเศษสูงสุดถึง 4 บ.
27 เม.ย. 2560

ผู้สื่อข่าวรายงานว่า วันนี้ (27 เม.ย.) บริษัท จัสมิน อินเตอร์เนชั่นแนล จำกัด (มหาชน) หรือ JAS จะมีกำหนดเปิดการประชุมสามัญผู้ถือหุ้นปี 2560 โดยวาระสำคัญที่ต้องจับตา คือการขอพิจารณาอนุมัติจำหน่ายทรัพย์สินเส้นใยแก้วนำแสงส่วนเพิ่มให้แก่กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF โดยบริษัท ทริปเปิลที บรอดแบนด์ จำกัด (มหาชน) หรือ TTTBB ซึ่งเป็นบริษัทย่อยของ JAS จะดำเนินการเสนอขายเส้นใยแก้วนำแสงส่วนเพิ่มจำนวนประมาณไม่เกิน 980,000 คอร์กิโลเมตร ให้แก่ JASIF มูลค่าประมาณ 5-7 หมื่นล้านบาท
ดังนั้นหากที่ประชุมผู้ถือหุ้นมีมติอนุมัติให้ทำรายการ JAS จะมีโอกาสบันทึกกำไรพิเศษจากการขายทรัพย์สินดังกล่าวประมาณ 1.2-2.5 หมื่นล้านบาท และมีแนวโน้มที่บริษัทจะนำกำไรที่ได้จากการสินทรัพย์ดังกล่าว มาจ่ายปันผลพิเศษให้กับผู้ถือหุ้นอัตราประมาณ 2-4 บาท